ସଚ୍ଚି ମହାନ୍ତି  (ଜନ୍ମ : ୧୯ ଜୁଲାଇ ୧୯୪୭) ଜଣେ ଭାରତୀୟ ଓଡ଼ିଆ-ଭାଷୀ କବି, ନାଟ୍ୟକାର ଓ ଲେଖକ  । ତାଙ୍କ କବିତା ରଚନା ନିମନ୍ତେ ତାଙ୍କୁ ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର ମିଳିଥିଲା । କବିତା ସହିତ ସେ ଜଣେ ନାଟ୍ୟକାର ଓ ଗୀତିକାର ଭାବରେ ମଧ୍ୟ ଜଣାଶୁଣା । ଉଲ୍‌କା ଓ ସୌଭାଗ୍ୟବତୀ ଆଦି ଓଡ଼ିଆ କଥାଚିତ୍ର ଏବଂ ୫୦୦ରୁ ଅଧିକ ଯାତ୍ରା ପାଇଁ ସେ ଗୀତ ଲେଖିଛନ୍ତି । ମଞ୍ଚନାଟକ ଓ ଦୂରଦର୍ଶନ ପାଇଁ ମଧ୍ୟ ସେ ନାଟକ ରଚନା କରିଛନ୍ତି । ଏ ଜୀବନମାନେ ନୁହେଁ ଆହା, ଅଭିମାନିନୀ ଏ ଅମାନିଆ ଢେଉ, ମା ତୁମେ ଜଗତର ଓ ତୁଳସୀ ଚଉରା ମୂଳେ ଦେଲି ସଞ୍ଜବତି ଆଦି ଲୋକପ୍ରିୟ ଚଳଚ୍ଚିତ୍ର ଗୀତ ତାଙ୍କଦ୍ୱାରା ରଚିତ । ଜୀବନୀ ସଚ୍ଚି ମହାନ୍ତି, ୧୯୪୭ ମସିହାରେ କଟକ ଜିଲ୍ଲାର ସାଇଲୋ ନୂଆଗାଁଠାରେ ଜନ୍ମଗ୍ରହଣ କରିଥିଲେ । ବାପା ବିଚିତ୍ରାନନ୍ଦ ମହାନ୍ତି ଜଣେ ନାଟୁଆ ଥିଲେ । ମା 'ଙ୍କ ନାମ ଥିଲା କୁସୁମ କୁମାରୀ ଦେବୀ । ସ୍କୁଲରେ ସାହିତ୍ୟରେ ଭଲ ନମ୍ବର ନରଖିବା ସତ୍ତ୍ୱେ, ସେ ଗୀତିକାର ହେବାର ଇଚ୍ଛା ରଖିଥିଲେ । ବାପା ତାଙ୍କୁ ପାଠ ପଢିବାପାଇଁ ଗୁରୁତ୍ୱ ଦେଉଥିଲେ ଓ ସେ ବାପାଙ୍କଠାରୁ ଲୁଚି ଗୀତ ଲେଖୁଥିଲେ । ପିଲାଦିନରୁ ସେ ରସରାଜ ନାରାୟଣ ପ୍ରସାଦ ସିଂହ ଓ ଗୁରୁକୃଷ୍ଣ ଗୋସ୍ୱାମୀ ଆଦିଙ୍କ ପାଖକୁ ଯାଇ ଗୀତ ଲେଖିବାର କଳା ଶିଖିଥିଲେ । ଗୀତିକାର ଜୀବନ କଟକ ଆସି ସେ ଏଲ ଲାପ୍ପାର ଓ ଜି ନାରାୟଣ ରାଓଙ୍କ ସଂସ୍ପର୍ଶରେ ଆସିଥିଲେ । ଜି ନାରାୟଣ ରାଓ, ତାଙ୍କ ଗୀତକୁ ସ୍ୱରଦେଇ ଆକାଶବାଣୀ କଟକର ଯୁବବାଣୀ କାର୍ଯ୍ୟକ୍ରମରେ ବଜେଇଥିଲେ । ରାଓଙ୍କଦ୍ୱାରା ଗଠିତ କୋରାଲ ଗୃପରେ ସଚ୍ଚି ଅଧିକରୁ ଅଧିକ ଗୀତ ଲେଖିବା ଆରମ୍ଭ କରିଥିଲେ । ଏହି ଗୃପରେ ତାଙ୍କର ସାଥି ଥିଲେ ମହମ୍ମଦ ହବୀବ, ଶେଖର ଘୋଷ, ଶ୍ରୀକାନ୍ତ ଦାସ ଓ ଦିଲ୍ଲୀପ ମହାନ୍ତିଙ୍କ ଭଳି କଳାକାର । ଆକାଶବାଣୀରେ ତାଙ୍କର ଅଧିକ ଗୀତ ବାଜିବା ପରେ, ସଚ୍ଚିଙ୍କୁ ଜଣେ ଗୀତିକାର ଭାବରେ ସ୍ୱୀକୃତି ମିଳିଥିଲା । ବିଭୁ ମହାନ୍ତିଙ୍କ, ସାହାଯ୍ୟରେ ସଚ୍ଚିଙ୍କୁ ତାଙ୍କର ପ୍ରଥମ ଚଳଚ୍ଚିତ୍ର ଉଲ୍‌କା ମିଳିଥିଲା ଓ ଏହି ଚଳଚ୍ଚିତ୍ରର ସବୁ ଗୀତ ଲୋକପ୍ରିୟ ହୋଇଥିଲା । ଗୀତିକାର ଭାବରେ ସେତେବେଳେ ଜୀବିକା ନିର୍ବାହ କରିବା କଷ୍ଟ ଥିବାରୁ ସେ ଅନ୍ୟ ଛୋଟ ବଡ଼ ଚାକିରୀ ମଧ୍ୟ କରିଥିଲେ ।